C 211/15

Uverejnenie žiadosti o schválenie podstatnej zmeny špecifikácie výrobku podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2020/C 211/12)

Týmto uverejnením sa poskytuje právo vzniesť námietku proti žiadosti o zmenu podľa článku 51 nariadenia Európskeho parlamentu a Rady (EÚ) č. 1151/2012 (1) do troch mesiacov od dátumu tohto uverejnenia.

ŽIADOSŤ O SCHVÁLENIE PODSTATNEJ ZMENY ŠPECIFIKÁCIE VÝROBKU S CHRÁNENÝM OZNAČENÍM PÔVODU ALEBO CHRÁNENÝM ZEMEPISNÝM OZNAČENÍM

Žiadosť o schválenie zmeny v súlade s článkom 53 ods. 2 prvým pododsekom nariadenia (EÚ) č. 1151/2012

„SAINTE-MAURE DE TOURAINE“

EÚ č.: PDO-FR-0133-AM03 – 30. 1. 2019

CHOP (X) CHZO ()

1. Skupina žiadateľov a oprávnený záujem

Comité interprofessionnel du Sainte-Maure de Touraine

Mairie de Sainte-Maure-de-Touraine

37800 SAINTE-MAURE-DE-TOURAINE

FRANCE

Poštová adresa:

38, rue Augustin Fresnel, BP 50139 37171 CHAMBRAY-LES-TOURS Cedex FRANCE

Tel. +33 0247483764

Fax +33 0247276649

E-mail: aoc@cda37.fr

Skupina pozostáva z výrobcov a spracovateľov, a preto je oprávnená predložiť žiadosť

2. Členský štát alebo Tretia Krajina

Francúzsko

3. Položky v špecifikácii, ktorých sa zmena týka

☐ Názov výrobku

☒ Opis výrobku

☒ Zemepisná oblasť

☒ Dôkaz o pôvode

☒ Spôsob výroby

☒ Súvislosť

☒ Označovanie

☒ Iné (odkazy na kontrolné orgány, vnútroštátne požiadavky)

4. Typ zmeny (zmien)

☐ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012.

☒ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012 a v prípade ktorej nebol uverejnený jednotný dokument (alebo rovnocenný dokument).

5. Zmena (zmeny)

Opis výrobku:

V špecifikácii sa veta

„Syr ‚Sainte-Maure de Touraine‘ vyrobený z plnotučného kozieho mlieka, je mäkký nevarený syr s povrchovými plesňami.“

nahrádza takto:

„Syr ‚Sainte-Maure de Touraine‘ je vyrobený z plnotučného kozieho mlieka. Je to mäkký syr, ktorý sa vyrába najmä mliečnym zrážaním s pridaním malého množstva syridla. Odkvapkávanie je samovoľné. Syr sa vyznačuje viditeľnou povrchovou plesňou a jeho kôra je poprášená práškovým drevným uhlím.“

Dopĺňa sa, že použité mlieko musí byť surové. Používanie surového kozieho mlieka je totiž skutočná syrárska prax výrobcov, ktorá umožňuje zachovať základné, najmä organoleptické vlastnosti mlieka a jeho pôvodnú flóru, a takto posilniť súvislosť so zemepisnou oblasťou.

Slovo „nevarený“ označujúce syrovú hmotu sa vypúšťa, lebo nie je vhodné na opis tohto druhu syra.

Niektoré prvky nachádzajúce sa v bode o spôsobe výroby sa zdôrazňujú v bode týkajúcom sa opisu výrobku, lebo prispievajú k opisu výrobku: syr sa vyrába hlavne mliečnym zrážaním s pridaním malého množstva syridla a nechá sa samovoľne odkvapkať.

S cieľom objektivizovať kontrolu výrobku sa dopĺňa, že povrchová pleseň syra je viditeľná.

V špecifikácii sa dopĺňa tento odsek:

„Jeho chuť je mliečna, bez nadmernej slanosti a kyslosti, rozširuje arómy sušeného ovocia a rastlinné tóny, ako je napr. seno. Jeho textúra je vláčna, až mierne vlhká a vyzrievaním sa stáva suchšou, niekedy drobivou.“

Dopĺňa sa organoleptický opis s cieľom lepšie charakterizovať syr.

V špecifikácii sa veta

„Syr má bielu alebo slonovinovú farbu, rovnomernú a jemnú textúru, má najmenej 45 % tuku.“

nahrádza takto:

„Vzhľad rezu je čistý, syr má bielu alebo slonovinovú farbu, rovnomernú a jemnú textúru, obsahuje najmenej 45 % tuku na 100 g syra po úplnom vysušení.“

Vzhľad rezu („čistý“) sa dopĺňa s cieľom lepšie opísať túto dôležitú vlastnosť výrobku súvisiacu s priamym formovaním.

Vyjadrenie obsahu tuku sa mení (hmotnosť na 100 gramov syra po úplnom vysušení) bez toho, aby sa zmenil samotný obsah tuku.

V špecifikácii sa veta

„Na trh sa uvádza v tvare predĺženého kužeľovitého polena s priemernou hmotnosťou 250 gramov“.

nahrádza takto:

„Na trh sa uvádza v tvare kužeľovitého polena. Celková hmotnosť sušiny nesmie byť nižšia ako 100 g na jeden syr.“

Slovo „predĺžený“, ktorým sa opisuje tvar syra, sa vypúšťa, lebo sa javí nadbytočné vzhľadom na skutočnosť, že syr má tvar polena. Hmotnosť sušiny na jeden syr (najmenej 100 gramov) sa uvádza tak, že nahrádza priemernú hmotnosť syra (250 gramov) po vybratí zo sušiarne s cieľom lepšie opísať výrobok. Mliečny charakter syra (dôležitá vlhkosť po vybratí zo sušiarne) a jeho predĺžený tvar (väčší pomer plocha/objem) totiž vedú k rýchlemu vysušeniu syra po vybratí zo sušiarne, a teda k strate hmotnosti, ktorá môže byť dôležitá pred predajom spotrebiteľovi.

Táto zmena sa vykonáva aj v jednotnom dokumente v bode 3.2.

V špecifikácii sa veta:

„Povrch syrov je poprášený práškovým drevným uhlím.“

vypúšťa z položky týkajúcej sa opisu výrobku a presúva sa do bodu o spôsobe výroby.

V špecifikácii sa veta:

„V syroch sa nachádza steblo obilnej slamy, ktoré je umiestnené po dĺžke vo vnútri hmoty.“

vypúšťa z položky týkajúcej sa opisu výrobku a presúva sa do bodu týkajúceho sa dôkazov o tom, že výrobok pochádza zo zemepisnej oblasti.

V jednotnom dokumente sa veta:

„Plnotučný, mäkký, nevarený kozí syr, ktorý má tvar predĺženého kužeľovitého polena s hmotnosťou približne 250 gramov.“

v bode 3.2 nahrádza takto:

„Syr ‚Sainte-Maure de Touraine‘ je syr vyrobený výlučne z plnotučného a surového kozieho mlieka. Je to mäkký syr, ktorý sa vyrába najmä mliečnym zrážaním s pridaním malého množstva syridla a samovoľným odkvapkávaním. Pokiaľ ide o vonkajší vzhľad, syr sa vyznačuje viditeľnou povrchovou plesňou a jeho kôra je poprášená práškovým drevným uhlím. „Jeho chuť je mliečna, bez nadmernej slanosti a kyslosti, rozširuje arómy sušeného ovocia a rastlinné tóny, ako je napr. seno. Jeho textúra je vláčna, až mierne vlhká a vyzrievaním sa stáva suchšou, niekedy drobivou. Vzhľad rezu je čistý, syr má bielu alebo slonovinovú farbu, rovnomernú a jemnú textúru. Na trh sa uvádza v tvare kužeľovitého polena. Celková hmotnosť sušiny nesmie byť nižšia ako 100 gramov na jeden syr. Minimálny obsah tuku v sušine je 45 %.“

Zemepisná oblasť:

V položke špecifikácie týkajúcej sa opisu zemepisnej oblasti sa zemepisná oblasť opisuje pomocou zoznamu obcí, čo umožňuje presnejší opis. Rozsah zemepisnej oblasti sa nemení.

Táto zmena sa vykonáva aj v jednotnom dokumente v bode 4.

Dôkazy o tom, že výrobok pochádza zo zemepisnej oblasti:

V špecifikácii sa dopĺňajú tieto odseky:

„4.1. Identifikácia hospodárskych subjektov Každý výrobca mlieka, každý spracovateľský alebo mliekarenský závod, každé zberné stredisko a každá prevádzka na zrenie syra alebo akýkoľvek iný subjekt podieľajúci sa na procese vyplní vyhlásenie o identifikácii. Vyhlásenie o identifikácii sa posiela skupine najneskôr sedem týždňov pred začiatkom uvedenej činnosti, v jednotnom formáte, ktorý schválil riaditeľ inštitútu Institut National de l’Origine et de la Qualité (INAO). 4.2. Povinné hlásenia 4.2.1. Vyhlásenia o neplánovanej výrobe a vyhlásenie o obnove výroby Každý hospodársky subjekt pošle skupine predbežné vyhlásenie o neplánovanej výrobe označenia ‚Sainte-Maure de Touraine‘. Hospodársky subjekt pošle predbežné vyhlásenie o obnove výroby. 4.2.2. Povinné hlásenia potrebné na oznámenie a monitorovanie výrobkov určených na predaj s označením pôvodu Najneskôr 20. februára roku R+1 poľnohospodárski výrobcovia, špecialisti na zrenie syra a spracovatelia podajú skupine svoje ročné vyhlásenie o výrobe syra ‚Sainte-Maure de Touraine‘ za predchádzajúci rok. 4.3. Vedenie záznamov 4.3.1. Vysledovateľnosť Hospodárske subjekty sprístupnia skupine a kontrolnému orgánu vstupné a výstupné záznamy o syroch, ako aj všetku dokumentáciu potrebnú na kontrolu pôvodu, kvality a výrobných podmienok mlieka a syrov. Pokiaľ ide o spracovateľov: — Zozbierané množstvá mlieka určené na výrobu syra ‚Sainte-Maure de Touraine‘ a ich pôvod, — Spracované množstvá mlieka na syr ‚Sainte-Maure de Touraine‘ pripadajúce na jeden deň výroby, — Počet vyrobených syrov ‚Sainte-Maure de Touraine‘ pripadajúci na jeden deň výroby. Pokiaľ ide o špecialistov na zrenie syra: Dokument, v ktorom sa uvádza počet vyzretých a balených syrov ‚Sainte-Maure de Touraine‘, ako aj zozbierané množstvá poprášených syrov a ich pôvod. 4.3.2. Kontrola dodržiavania podmienok výroby Hospodárske subjekty sprístupnia kontrolným orgánom dokumenty potrebné na kontrolu podmienok výroby. Každý výrobca mlieka zabezpečí vysledovateľnosť krmiva podávaného kozám určeným na produkciu mlieka, pokiaľ ide o množstvo a plochu osiatu krmivom pre kozy, vrátane silážnej kukurice. Táto vysledovateľnosť sa uplatní aj na obilniny, bielkovinové a olejnaté plodiny určené na výživu kôz určených na produkciu mlieka. Pokiaľ ide o produkty určené na výživu kôz nepochádzajúce z poľnohospodárskeho podniku, ale zo zemepisnej oblasti, v dokumente (faktúre, zmluve) sa uvedie povaha a množstvo krmiva, ako aj pôvod pozemku.“

Dopĺňajú sa ohlasovacie povinnosti hospodárskych subjektov. Tieto zmeny súvisia so zmenami vnútroštátnych zákonov a iných právnych predpisov. Stanovuje sa najmä identifikácia hospodárskych subjektov na účely vydania osvedčenia, ktorým sa uzná ich schopnosť spĺňať požiadavky špecifikácie, ako aj vyhlásení potrebných na uznanie, monitorovanie a kontrolu výrobkov určených na predaj s označením pôvodu.

V špecifikácii sa táto veta (presunutá z položky o označovaní):

„Označenie identity sa pripevní na steblo slamy“

nahrádza takto:

„4.4. Označovacie prvky výrobkov Akýkoľvek syr, na ktorý sa uplatňuje označenie ‚Sainte-Maure de Touraine‘, sa identifikuje takto: každý syr ‚Sainte-Maure de Touraine‘ sa prepichne steblom obilnej slamy, ktoré sa minimálne označí názvom označenia a identifikačným kódom prevádzky. Steblá slamy sa pridelia každému výrobcovi, ktorý skupine podal vyhlásenie o identifikácii, úmerne k množstvám použitého mlieka na výrobu syrov s označením ‚Sainte-Maure de Touraine‘. Každý výrobca pravidelne aktualizuje stav stebiel slamy, ktoré mu boli poskytnuté. V prípade odobratia oprávnenia sa výrobcovi steblá slamy odoberú.“

Opis stebla obilnej slamy sa presúva z bodu týkajúceho sa označovania. Opis označenia identity umiestneného na steble slamy, ako identifikačného prvku výrobku, sa dopĺňa tak, aby sa uľahčila vysledovateľnosť výrobku. Okrem toho sa dopĺňajú spôsoby prideľovania a odoberania týchto stebiel slamy s cieľom zaručiť každému oprávnenému hospodárskemu subjektu možnosť zaobstarať si tieto steblá slamy. Steblá slamy poskytuje skupina hospodárskym subjektom podľa množstiev použitého mlieka na výrobu syra „Sainte-Maure de Touraine“ a v prípade odobratia oprávnenia sa vracajú skupine.

V jednotnom dokumente sa v bode 3.2 dopĺňa táto veta:

„Každý syr ‚Sainte-Maure de Touraine‘ má v strede, po celej dĺžke steblo obilnej slamy, ktoré sa minimálne označí názvom označenia a identifikačným kódom prevádzky.“

V špecifikácii sa dopĺňa tento odsek:

„Dozor nad výrobou V rámci kontroly syra ‚Sainte-Maure de Touraine‘ má analytická a organoleptická skúška odberom vzoriek zaručiť kvalitu a typické vlastnosti syrov.“

Dopĺňajú sa spôsoby kontroly výrobkov s cieľom opísať tento dôležitý aspekt kontroly.

Spôsob výroby:

Keďže sa v registrovanej špecifikácii v súlade s nariadeniami (ES) č. 1107/96 a 828/2003 nestanovuje žiadne pravidlo týkajúce sa výroby mlieka, tieto pravidlá sa stanovujú v súlade so súčasnými zvykmi výrobcov.

V špecifikácii sa dopĺňa tento odsek:

„5.1. Stádo Kozy určené na produkciu mlieka pochádzajú z týchto plemien: Alpine, Saanen, Poitevine alebo z kôz pochádzajúcich z kríženia týchto plemien. Posunutý vrh je povolený. Do počtu kôz určených na produkciu mlieka v stáde sa počítajú kozy, ktoré vrhli aspoň raz.“

Dopĺňa sa zoznam povolených plemien kôz, lebo tieto plemená sa už dávno prispôsobili zemepisnej oblasti. Posunutý vrh stád je povolený, lebo umožňuje vyrovnať obdobie výroby mlieka. S cieľom uľahčiť kontrolu sa dopĺňa, že do počtu kôz určených na produkciu mlieka v stáde sa počítajú kozy, ktoré vrhli aspoň raz.

V špecifikácii sa dopĺňa tento odsek:

„5.2. Výživa kôz 5.2.1. Pôvod celkovej kŕmnej dávky Najmenej 825 kg sušiny z celkovej ročnej kŕmnej dávky na jednu kozu určenú na produkciu mlieka pochádza zo zemepisnej oblasti.“

Dopĺňa sa pôvod celkovej ročnej kŕmnej dávky na jednu kozu určenú na produkciu mlieka s cieľom upevniť spojenie medzi výrobkom a zemepisnou oblasťou.

V špecifikácii sa dopĺňa tento odsek:

„5.2.2. Pastviny Pastvina predstavuje plochu rovnajúcu sa najmenej 1 000 m2 na jednu kozu určenú na produkciu mlieka. Táto plocha zodpovedá plochám poľnohospodárskeho podniku a/alebo zodpovedajúcim plochám pre nákupy. Zohľadnené pastviny pozostávajú z dočasných alebo trvalých trávnych porastov. Silážna kukurica je z nich vylúčená. Najviac 50 % týchto pastvín tvoria čisté trávy.“

Dopĺňa sa minimálna plocha pastviny (pôvodom z prevádzky a/alebo nákupov), aby sa zaručila rôznorodá rastlinná potrava pre kozy. Zloženie tejto plochy sa dopĺňa tak, aby sa posilnila rastlinná rôznorodosť krmív.

V špecifikácii sa dopĺňa tento odsek:

„5.2.3. Krmivá Krmivá pochádzajú výlučne zo zemepisnej oblasti. Ročné množstvo krmív na jednu kozu určenú na produkciu mlieka predstavuje najmenej 550 kg sušiny. Tieto krmivá sú povolené: — krmivá pochádzajúce z tráv, bôbovitých rastlín, prírodných trávnych porastov, — lúčne zmesi, — krmivá z tráv alebo bôbovitých rastlín ako medziplodiny, — a ako doplnky, steblá slamy a celé rastliny obilnín, bôbovitých rastlín, olejnatých a bielkovinových plodín. Konzumujú sa čerstvé, kvasené alebo vo forme sena. Množstvo kvaseného krmiva je obmedzené na 365 kg sušiny za rok a na jednu kozu určenú na produkciu mlieka. Nesmie presiahnuť 1 kg sušiny za deň a na jednu kozu určenú na produkciu mlieka. Kvasené krmivá sa podávajú spolu so senom, zeleným krmivom alebo v rámci paše. Potravinové systémy založené na výlučnom podávaní slamy a koncentrovaných látok alebo obilnín sú zakázané.“

Dopĺňa sa, že krmivá musia pochádzať výlučne zo zemepisnej oblasti, aby sa posilnila súvislosť výrobku so zemepisnou oblasťou. Dopĺňajú sa pravidlá kŕmenia s cieľom zaručiť rôznorodosť ročnej kŕmnej dávky kôz.

Okrem toho sa dopĺňa zoznam povolených krmív s cieľom spresniť povahu krmív, ktoré sa môžu podávať.

V špecifikácii sa dopĺňa tento odsek:

„5.2.4. Doplnkové krmivá Ročné množstvo doplnkových krmív na jednu kozu určenú na produkciu mlieka predstavuje najviac 550 kg sušiny. Akýkoľvek produkt živočíšneho pôvodu, s výnimkou čerstvých srvátok zo syrov pochádzajúcich z prevádzky, je zakázaný. Doplnkové krmivá sa podávajú výlučne vo forme: — nespracovaných surovín, ktoré tvoria: — surové sploštené alebo drvené obilné zrná, — surové sploštené, drvené alebo extrudované semená z olejnato-bielkovinových plodín, — zložených krmív, ktoré tvoria: — zrná a produkty získané spracovaním obilnín, — zrná a produkty získané spracovaním bôbovitých rastlín, vrátane sušenej lucerny, — produkty pochádzajúce z výroby cukru: repné odrezky, tekutá melasa, — výlisky zo slnečnice, ľan, repka olejná, extrudovaná sója, podzemnica olejná, — tuky rastlinného pôvodu, — výživové doplnky: minerály, stopové prvky, vitamíny, — bielkoviny v tekutej alebo pevnej forme: pochádzajúce z výroby aminokyselín alebo vedľajšieho produktu kvasiniek, — prídavné látky.“

Dopĺňa sa zoznam povolených doplnkových krmív, aby sa vymedzila povaha krmív, ktoré sa môžu podávať.

V jednotnom dokumente sa v bode 3.3 dopĺňajú tieto vety:

„Kozy určené na produkciu mlieka pochádzajú z týchto plemien: Alpine, Saanen, Poitevine alebo z kôz pochádzajúcich z kríženia týchto plemien. Najmenej 825 kg sušiny z celkovej ročnej kŕmnej dávky na jednu kozu určenú na produkciu mlieka (konkrétne 75 %) pochádza zo zemepisnej oblasti. Niektoré krmivá nepochádzajú zo zemepisnej oblasti, pretože sa v nej nenachádzajú (napríklad sušená lucerna). Pastvina predstavuje plochu rovnajúcu sa najmenej 1 000 m2 na jednu kozu určenú na produkciu mlieka. Táto plocha zodpovedá plochám prevádzky a/alebo zodpovedajúcim plochám pre nákupy. Ročné množstvo krmív na jednu kozu určenú na produkciu mlieka predstavuje najmenej 550 kg sušiny. Krmivá pochádzajú výlučne zo zemepisnej oblasti. Konzumujú sa čerstvé, kvasené alebo vo forme sena. Ročné množstvo kvasených krmív je obmedzené na 365 kg sušiny na jednu kozu určenú na produkciu mlieka. Nesmie presiahnuť 1 kg sušiny za deň a na jednu kozu určenú na produkciu mlieka. Kvasené krmivá sa podávajú spolu so senom, zeleným krmivom alebo spolu s pašou. Povolené krmivá sa uvádzajú na pozitívnom zozname. Doplnkové krmivá tvoria najviac 50 % výživy kozy určenej na produkciu mlieka, konkrétne najviac 550 kg sušiny. Povolené doplnkové krmivá sa uvádzajú na pozitívnom zozname.“

Opis pravidiel týkajúcich sa technických postupov výroby syrov sa posilňuje s cieľom posilniť súčasné zvyky umožňujúce výrobu syra „Sainte-Maure de Touraine“:

V špecifikácii sa dopĺňa tento odsek:

„5.2.5. Spracovanie mlieka Zozbierané mlieko, ktoré sa používa na výrobu syra ‚Sainte-Maure de Touraine‘, je surové plnotučné mlieko, ktoré pochádza z nadojených mliek najviac 48 hodín pred zberom. Zhusťovanie mlieka čiastočným odstránením vodnatej časti pred zrážaním je zakázané. Spracovanie mlieka sa začína od fázy zrenia mlieka, ktorá prebieha s pridaním alebo bez pridania syrovej srvátky alebo mliečnych kvasníc. Toto zrenie sa uskutočňuje pri minimálnej teplote 10 °C a trvá najviac 24 hodín. Flóry zrenia alebo povrchové flóry tvoria: — prirodzené flóry prítomné v surovom mlieku, — flóry vytvorené v srvátkach zo syrov, — kupované flóry z čeľade plesní a/alebo kvasníc. Akékoľvek pridanie okysľujúcich alebo aromatických látok je zakázané.“

Dopĺňa sa, že použité mlieko je surové (v súlade s položkou o opise výrobku) a nadojené najviac 48 hodín pred jeho zberom, aby sa zachovala kvalita suroviny a obmedzil rast psychotropných mikroorganizmov, ktoré zase zamedzujú rast prirodzených mliečnych flór. Dopĺňa sa, že zhusťovanie mlieka čiastočným odstránením vodnatej časti pred zrážaním je zakázané, aby sa zachovali vlastnosti použitého mlieka.

Okrem toho sa dopĺňa, že mlieko pred syrením zreje, čo umožňuje zlepšiť schopnosť premeny mlieka na syr a podporuje výraz jeho aromatického potenciálu.

Napokon sa dopĺňa zloženie flór zrenia alebo povrchových flór, aby sa vymedzili postupy a dodržal opis výrobku a zakazuje sa akékoľvek pridanie okysľujúcich alebo aromatických látok, aby sa neohrozili organoleptické vlastnosti výrobku.

V špecifikácii sa dopĺňa tento odsek:

„5.2.6. Výroba Mliečna syrenina sa získava z mezofilnej flóry. — Syrenie Pridávať sa môže iba malé množstvo. Syrenie prebieha pri maximálnej dávke rovnajúcej sa 5 ml na 100 litrov mlieka na syridlo s hmotnosťou 520 miligramov chymozínu na liter. — Zrážanie Trvá maximálne 48 hodín a minimálne 18 hodín. Prebieha pri maximálnej teplote 25 °C.“

Dopĺňa sa, že syrenina sa získava z mezofilnej flóry, aby sa dodržali vlastnosti výrobku. Okrem toho sa vymedzujú parametre týkajúce sa fáz syrenia a zrážania v súlade s postupmi hospodárskych subjektov s cieľom potvrdiť mliečny charakter syreniny.

V špecifikácii sa tieto vety:

„Čerstvá, vopred neodkvapkaná syrenina sa formuje naberačkou alebo rozdeľovačmi na syreninu do kužeľovitej dierovanej syrárskej formy so stanovenými rozmermi. Akýkoľvek spôsob odloženia mlieka alebo vytvorenej syreniny je zakázaný.“

nahrádzajú takto:

„Krájanie syreniny je povolené, ale akýkoľvek postup predbežného odkvapkávania je zakázaný. Odstránenie srvátky plávajúcej na povrchu pred formovaním je povolené. Použitie mrazenej syreniny, ako aj akýkoľvek spôsob odkladania syrov v zmenenej atmosfére sú zakázané. — Formovanie a odkvapkávanie Formovanie sa vykonáva naberačkou do samostatnej syrárskej formy alebo rozdeľovačom do multifunkčných syrárskych foriem. Plnenie syrárskych foriem prebieha manuálne v niekoľkých krokoch. Odkvapkávanie prebieha samovoľne bez vyvíjaného tlaku na syreninu a minimálne počas 18 hodín od začiatku formovania. Celkové vnútorné rozmery syrárskych kužeľovitých dierovaných foriem: — spodný priemer: 48 mm, — vrchný priemer: 65 mm, — výška: 260 mm“.

Dopĺňa sa, že krájanie a odstránenie srvátky plávajúcej na povrchu pred formovaním sú povolené v súlade s postupmi hospodárskych subjektov. Zákaz postupu predbežného odkvapkávania, ako aj zákaz odkladania syreniny sa uvádzajú jasnejšie ako v platnej špecifikácii. Dopĺňa sa, že postup odkladania syrov v zmenenej atmosfére je zakázaný, aby sa uprednostnil postup tradičnej výroby. Dopĺňajú sa prvky týkajúce sa fázy formovania: formovanie sa vykonáva vo viacerých krokoch, v samostatnej syrárskej forme alebo multifunkčných syrárskych formách s rozdeľovačom v súlade so súčasnými postupmi.

Dopĺňa sa, že odkvapkávanie sa musí uskutočniť bez tlaku vyvíjaného na syreninu s cieľom lepšie opísať túto fázu, kde odkvapkávanie musí byť samovoľné. Vymedzuje sa minimálny čas, aby sa lepšie opísal proces odkvapkávania.

Napokon sa dopĺňa označenie týkajúce sa tvaru syrárskej formy (kužeľovitý tvar), ktoré sa uvádza v položke o opise výrobku, lebo rozmery syrárskych foriem sú nepresné.

V špecifikácii sa tieto vety:

„Syry sú na povrchu jemne slané. Povrch syrov je poprášený práškovým drevným uhlím. „V syroch sa nachádza steblo obilnej slamy, ktoré je umiestnené po dĺžke vo vnútri syra.“

nahrádzajú takto:

— „Vyklopenie z formy a solenie Povrch syrov sa solí a popráši práškovým drevným uhlím na všetkých stranách.

— Použitie stebla slamy Označené steblo obilnej slamy sa umiestni do hmoty vybratej z formy alebo do syrárskych foriem. Steblo sa umiestni do vnútra hmoty po dĺžke syra.“

Dopĺňajú sa parametre fáz poprášenia a solenia, aby sa tieto fázy lepšie vymedzili. Okrem toho sa vypúšťa povinnosť použitia práškového drevného uhlia, pretože na jednej strane slová „drevné uhlie“ už nevyhovujú (ide o aktívne uhlie), a na druhej strane, pretože dnes existuje prípravok poprášenej soli pripravený zo zmesi soli a aktívneho uhlia. Navyše slovo „jemne“ sa vypustilo z dôvodu jeho nepresnosti. Napokon sa dopĺňa fáza, keď sa steblo slamy umiestňuje do syra, s cieľom opísať postup hospodárskych subjektov.

V špecifikácii sa tieto vety:

„Zrenie syrov prebieha v oblasti výroby minimálne desať dní odo dňa syrenia pri teplote od 10 do 15 °C a vlhkosti približne 90 %.“

nahrádzajú takto:

„Zrenie a uvedenie na trh Od začiatku do konca zrenia sa teplota vzduchu v mieste zrenia môže meniť od 16 °C do 6 °C. Vlhkosť vzduchu v mieste zrenia je vyššia ako 75 %. Syry sa môžu vybrať z miesta zrenia len po minimálne 10 dňoch odo dňa syrenia a len ak majú na celom povrchu pekne vytvorenú kôru pokrytú povrchovými plesňami, ktoré sú viditeľné voľným okom. Uchovávanie čerstvých syrov a zrejúcich syrov v zmenenej atmosfére je zakázané.“

Povinnosť zrenia syrov v zemepisnej oblasti sa presúva do položky týkajúcej sa zemepisnej oblasti. Mení sa rozpätie povolených teplôt na zrenie (od 6 °C do 16 °C, namiesto od 10 do 15 °C), ako aj minimálna miera vlhkosti (vyššia ako 75 %, namiesto vyššia ako 90 %) s cieľom zohľadniť prispôsobenie postupov hospodárskych subjektov výrobku. Okrem iného sa v súlade s položkou týkajúcou sa opisu výrobku dopĺňa, že po vybratí z miesta zrenia musia mať syry na celom povrchu pekne vytvorenú kôru pokrytú povrchovými plesňami, ktoré sú viditeľné voľným okom.

Napokon sa dopĺňa, že uchovávanie čerstvých a zrejúcich syrov v zmenenej atmosfére je zakázané s cieľom zachovať organoleptické vlastnosti syrov.

Súvislosť

Pokiaľ ide o položku špecifikácie týkajúcu sa súvislosti so zemepisnou oblasťou, táto položka sa úplne prepracovala s cieľom jasnejšie poukázať na súvislosť medzi syrom „Sainte-Maure de Touraine“ a jeho zemepisnou oblasťou bez toho, aby sa súvislosť podstatne zmenila. Ako dôkaz súvislosti sa zdôrazňujú najmä podmienky výroby mlieka, ktoré umožňujú použitie surového mlieka vhodného na výrobu syra, pri ktorej sa vyžaduje osobitné know-how, ako aj podmienky zrenia. V bode „Špecifickosť zemepisnej oblasti“ sa uvádzajú prírodné faktory zemepisnej oblasti, ako aj ľudské faktory v spojitosti s históriou a so zdôraznením špecifického know-how. V bode „Špecifickosť výrobku“ sa zdôrazňujú niektoré prvky uvedené v opise výrobku. Napokon v bode „Príčinná súvislosť“ sú vysvetlené interakcie medzi prírodnými faktormi, ľudskými faktormi a výrobkom.

Táto zmena sa vykonáva aj v jednotnom dokumente v bode 5.

Špecifické prvky označovania

V špecifikácii sa tento odsek:

„Syry s označením pôvodu ‚Sainte-Maure de Touraine‘ sa na trh musia uvádzať so samostatnou etiketou obsahujúcou, okrem predpísaných označení vzťahujúcich sa na všetky syry, názov označenia pôvodu doplnený slovami ‚označenie pôvodu‘, pričom všetko musí byť napísané písmom, ktorého veľkosť zodpovedá najmenej dvom tretinám veľkosti najväčšieho písma nachádzajúceho sa na etikete. Uvádzanie skratky ‚INAO‘ je povinné. Tieto označenia sa uvádzajú aj na prepravkách a iných baleniach obsahujúcich tieto syry. Pojem ‚poľnohospodárska výroba‘ alebo ‚farmársky syr‘ alebo akýkoľvek iný pojem, pod ktorým sa rozumie poľnohospodársky pôvod syra, je vyhradený výrobcom, ktorí spracúvajú mlieko vyprodukované v ich prevádzke a v súlade s podmienkami stanovenými vnútroštátnym nariadením. Na syr z poľnohospodárskej výroby, ktorý sa zbiera a dozrieva u špecialistu na zrenie syra, sa môže vzťahovať aj tento pojem.“

nahrádza takto:

„Okrem povinných označení stanovených právnymi predpismi týkajúcimi sa označovania a uvádzania potravín na trh sa syry s označením pôvodu ‚Sainte-Maure de Touraine‘ uvádzajú na trh so samostatnou etiketou obsahujúcou názov označenia pôvodu ‚Sainte-Maure de Touraine‘ a symbol CHOP Európskej únie v tom istom vizuálnom poli. Bez ohľadu na predpísané označenia vzťahujúce sa na všetky syry používanie akýchkoľvek iných prívlastkov alebo označení sprevádzajúcich uvedené označenie pôvodu je zakázané v označovaní, reklame, na faktúrach a obchodných dokumentoch, s výnimkou špeciálnych ochranných známok alebo výrobných značiek.“

Položka týkajúca sa označovania sa aktualizuje, aby sa na jednej strane zohľadnili zmeny vnútroštátnych a európskych právnych predpisov a na druhej strane spresnili označenia alebo prívlastky, ktoré možno uviesť na etikete. Zhodnocujúce označenia „poľnohospodárska výroba“ alebo „farmársky syr“ sa v rámci platných právnych predpisov môžu používať.

V špecifikácii sa veta:

„Označenie identity sa pripevní na steblo slamy“

vypúšťa z položky týkajúcej sa označovania a presúva sa do bodu týkajúceho sa dôkazov o tom, že výrobok pochádza zo zemepisnej oblasti.

V jednotnom dokumente

sa odsek:

„Povinnosť označenia logom obsahujúcim skratku INAO, slová chránené označenie pôvodu a meno označeného výrobku.“

v bode 3.6 nahrádza takto:

„Okrem povinných označení stanovených právnymi predpismi týkajúcimi sa označovania a uvádzania potravín na trh sa syry s označením pôvodu ‚Sainte-Maure de Touraine‘ uvádzajú na trh so samostatnou etiketou obsahujúcou názov označenia pôvodu ‚Sainte-Maure de Touraine‘ a symbol CHOP Európskej únie v tom istom vizuálnom poli. Bez ohľadu na predpísané označenia vzťahujúce sa na všetky syry používanie akýchkoľvek iných prívlastkov alebo označení sprevádzajúcich uvedené označenie pôvodu je zakázané v označovaní, reklame, na faktúrach a obchodných dokumentoch, s výnimkou špeciálnych ochranných známok alebo výrobných značiek.“

Ďalšie zmeny:

V špecifikácii sa aktualizuje adresa príslušného orgánu členského štátu.

Pokiaľ ide o položku v špecifikácii týkajúcu sa odkazov na kontrolné orgány, aktualizuje sa názov a kontaktné údaje príslušných orgánov. V tejto položke sa uvádzajú kontaktné údaje príslušných francúzskych orgánov zodpovedných za kontrolu: Institut National de l’origine et de la Qualité (Národný inštitút pre osvedčovanie pôvodu a kvality – INAO) a Direction générale de la concurrence, de la consommation et de la répression des fraudes (Generálne riaditeľstvo pre hospodársku súťaž, spotrebu a boj proti podvodom – DGCCRF). Dopĺňa sa, že názov a kontaktné údaje certifikačného orgánu sú prístupné na webovom sídle inštitútu INAO a v databáze Európskej komisie.

Pokiaľ ide o položku v špecifikácii týkajúcu sa vnútroštátnych požiadaviek, dopĺňa sa tabuľka s hlavnými bodmi kontroly a so spôsobom ich hodnotenia.

JEDNOTNÝ DOKUMENT

„SAINTE-MAURE DE TOURAINE“

EÚ č.: PDO-FR-0133-AM03 – 30. 1. 2019

CHOP (X) CHZO ()

1. Názov

„Sainte-Maure de Touraine“

2. Členský štát alebo Tretia Krajina

Francúzsko

3. Opis poľnohospodárskeho výrobku alebo potraviny

3.1. Druh výrobku

Trieda 1.3. Syry

3.2. Opis výrobku, na ktorý sa vzťahuje názov uvedený v bode 1

„Syr ‚Sainte-Maure de Touraine‘ je syr vyrobený výlučne z plnotučného a surového kozieho mlieka. Je to mäkký syr, ktorý sa vyrába najmä mliečnym zrážaním s pridaním malého množstva syridla a samovoľným odkvapkávaním.

Pokiaľ ide o vonkajší vzhľad, syr sa vyznačuje viditeľnou povrchovou plesňou a jeho kôra je poprášená práškovým drevným uhlím.

„Jeho chuť je mliečna, bez nadmernej slanosti a kyslosti, rozširuje arómy sušeného ovocia a rastlinné tóny, ako je napr. seno. Jeho textúra je vláčna, až mierne vlhká a vyzrievaním sa stáva suchšou, niekedy drobivou.

Vzhľad rezu je čistý, syr má bielu alebo slonovinovú farbu, rovnomernú a jemnú textúru.

Na trh sa uvádza v tvare kužeľovitého polena. Celková hmotnosť sušiny nesmie byť nižšia ako 100 gramov na jeden syr.

Minimálny obsah tuku v sušine je 45 %.

„Každý syr ‚Sainte-Maure de Touraine‘ sa prepichne steblom obilnej slamy, ktoré sa minimálne označí názvom označenia a identifikačným kódom prevádzky.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

Kozy určené na produkciu mlieka pochádzajú z týchto plemien: Alpine, Saanen, Poitevine alebo z kôz pochádzajúcich z kríženia týchto plemien.

Najmenej 825 kg sušiny z celkovej ročnej kŕmnej dávky na jednu kozu určenú na produkciu mlieka (konkrétne 75 %) pochádza zo zemepisnej oblasti. Niektoré krmivá nepochádzajú zo zemepisnej oblasti, pretože sa v nej nenachádzajú (napríklad sušená lucerna).

Pastvina predstavuje plochu rovnajúcu sa najmenej 1 000 m2 na jednu kozu určenú na produkciu mlieka. Táto plocha zodpovedá plochám prevádzky a/alebo zodpovedajúcim plochám pre nákupy.

Ročné množstvo krmív na jednu kozu určenú na produkciu mlieka predstavuje najmenej 550 kg sušiny. Krmivá pochádzajú výlučne zo zemepisnej oblasti. Konzumujú sa čerstvé, kvasené alebo vo forme sena. Ročné množstvo kvasených krmív je obmedzené na 365 kg sušiny na jednu kozu určenú na produkciu mlieka. Nesmie presiahnuť 1 kg sušiny za deň a na jednu kozu určenú na produkciu mlieka. Kvasené krmivá sa podávajú spolu so senom, zeleným krmivom alebo spolu s pašou.

Povolené krmivá sa uvádzajú na pozitívnom zozname.

Doplnkové krmivá tvoria najviac 50 % výživy kozy určenej na produkciu mlieka, konkrétne najviac 550 kg sušiny.

Povolené doplnkové krmivá sa uvádzajú na pozitívnom zozname.

3.4. Konkrétne kroky výroby, ktoré sa musia uskutočniť vo vymedzenej zemepisnej oblasti

Výroba mlieka, výroba a zrenie syrov sa uskutočňujú vo vymedzenej zemepisnej oblasti uvedenej v bode 4.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

—

3.6. Špecifické pravidlá označovania výrobku, na ktorý sa vzťahuje registrovaný názov

Okrem povinných označení stanovených právnymi predpismi týkajúcimi sa označovania a uvádzania potravín na trh sa syry s označením pôvodu „Sainte-Maure de Touraine“ uvádzajú na trh so samostatnou etiketou obsahujúcou názov označenia pôvodu „Sainte-Maure de Touraine“ a symbol CHOP Európskej únie v tom istom vizuálnom poli.

Bez ohľadu na predpísané označenia vzťahujúce sa na všetky syry používanie akýchkoľvek iných prívlastkov alebo označení sprevádzajúcich uvedené označenie pôvodu je zakázané v označovaní, reklame, na faktúrach a obchodných dokumentoch, s výnimkou špeciálnych ochranných známok alebo výrobných značiek.

4. Stručné vymedzenie zemepisnej oblasti

Výroba mlieka, výroba a zrenie syrov sa uskutočňujú v uvedenej zemepisnej oblasti, ktorá zahŕňa tieto obce departementu Indre (36), Indre-et-Loire (37), Loir-et-Cher (41) a Vienne (86):

Departement Indre (36): Argy, Arpheuilles, Azay-le-Ferron, Buzançais, La Chapelle Orthemale, Châtillon-sur-Indre, Chezelles, Cléré-du-Bois, Clion, Écueillé, Faverolles, Fléré-la-Rivière, Fontgombault, Fontguenand, Frédille, Gehée, Heugnes, Jeu-Maloches, Langé, Lingé, Luçay-le-Mâle, Lurais, Lureuil, Lye, Martizay, Méobecq, Mérigny, Mézières-en-Brenne, Murs, Néons-sur-Creuse, Neuillay-les-Bois, Obterre, Palluau-sur-Indre, Paulnay, Pellevoisin, Préaux, Preuilly-la-Ville, Saint-Cyran-du-Jambot, Saint-Genou, Saint-Lactencin, Saint-Médard, Saint-Michel-en-Brenne, Sainte-Gemme, Saulnay, Sauzelles, Selles-sur-Nahon, Sougé, Tournon-Saint-Martin, Le Tranger, Valençay, Vendoeuvres, La Vernelle, Veuil, Vicq-sur-Nahon, Villedieu-sur-Indre, Villegouin, Villentrois, Villiers.

Departement Indre-et-Loire (37): všetky obce

Departement Loir-et-Cher (41): Ambly, Angé, Artins, Authon, Averdon, Champigny-en-Beauce, La Chapelle-Vendômoise, Châteauvieux, Châtillon-sur-Cher, Chaumont-sur-Loire, Chémery, Chissay-en-Touraine, Choussy, Couddes, Couffy, Couture-sur-Loir, Crucheray, Les Essarts, Faverolles-sur-Cher, Françay, Gombergean, Les Hayes, Herbault, Houssay, Huisseau-en-Beauce, Lancè, Lancôme, Landes-le-Gaulois, Lavardin, Mareuil-sur-Cher, Méhers, Mesland, Meusnes, Monteaux, Monthou-sur-Cher, Montoire-sur-le-Loir, Montrichard Val de Cher, Montrouveau, Nourray, Noyers-sur-Cher, Pontlevoy, Pouillé, Prunay-Cassereau, Rilly-sur-Loire, Les Roches-l’Évêque, Saint-Aignan, Saint-Amand-Longpré, Saint-Arnoult, Saint-Cyr-duGault, Saint-Etienne-des-Guérets, Saint-Georges-sur-Cher, Saint-Gourgon, Saint-Julien-de-Chédon, Saint-Martin-des-Bois, Saint-Rimay, Saint-Romain-sur-Cher, Santenay, Sasnières, Seigy, Ternay, Thenay, Thésée, Tréhet, Troo, Valencisse, Vallières-les-Grandes, Valloire-sur-Loire, Veuzin-sur-Loire, Villavard, Villechauve, Villedieu-le-Château, Villefrancoeur, Villeporcher.

Departement Vienne (86): Antran, Basses, Berthegon, Beuxes, Bournand, Buxeuil, Ceaux-en-Loudun, Chenevelles, Coussay-les-Bois, Dangé-Saint-Romain, Ingrandes, Leigné-les-Bois, Leigné-sur-Usseau, Lésigny, Leugny, Loudun, Mairé, Messemé, Mondion, Nueil-sous-Faye, Les Ormes, Oyré, Pleumartin, Port-de-Piles, Pouant, Prinçay, La Roche-Posay, Roiffé, Saint-Christophe, Saint-Gervais-les-Trois-Clochers, Saint-Rémy-sur-Creuse, Sammarçolles, Sérigny, Usseau, Vaux-sur-Vienne, Vellèches, Vézières, Vicq-sur-Gartempe.

5. Súvislosť so zemepisnou oblasťou

Syr „Sainte-Maure de Touraine“ je syr vyrobený z kozieho mlieka, ktorého hlavné špecifické vlastnosti spočívajú v jeho tvare predĺženého polena prepichnutého steblom obilnej slamy, v jeho arómach sušeného ovocia a rastlinných tónoch, ako je napr. seno, ako aj v jeho vláčnej textúre, ktorá sa dozrievaním stáva drobivou. Tieto vlastnosti mu dodáva know-how v oblasti chovu kôz, ktoré sa kŕmia krmivami vyprodukovanými výlučne v zemepisnej oblasti, ale aj know-how v oblasti výroby (mliečna syrenina, pomalé odkvapkávanie, poprášenie práškovým drevným uhlím a solenie plôch po vybratí z formy) a v oblasti zrenia umožňujúce použitie charakteristickej flóry zrenia.

Zemepisná oblasť syra „Sainte-Maure de Touraine“ sa nachádza na juhozápade Parížskej panvy a presahuje starobylú provinciu Touraine. Rieka Loira, ktorá preteká oblasťou z východu na západ, a jej prítoky silne ovplyvňujú krajinu malých regiónov.

Krajinky s otvorenými planinami, kde prevláda pestovanie obilnín, sa striedajú s viac zalesnenými údoliami, kde špecializovanejšie poľnohospodárstvo vyzdvihlo špecifické výroby (vinohradníctvo, arboristiku, chov dobytka, pestovanie zeleniny). Ílovité a ílovito-vápencové pôdy sa nachádzajú aj na planinách.

Podnebie s oceánskym vplyvom, charakterizované miernymi zimami a letami, umožňuje pestovanie viacerých kŕmnych a obilných plodín potrebných na kŕmenie hospodárskych zvierat. Tento oceánsky vplyv, ktorý sa len veľmi pomaly oslabuje smerom na východ, sa tiahne osou rieky Loiry a udržiava relatívne rovnomerné podnebie v celej oblasti.

Až do polovice 20. storočia sa v tejto oblasti nevyskytovali žiadne stáda kôz. V najchudobnejších vidieckych domácnostiach sa vyskytovali iba jedna až tri kozy. Chov kôz mala na starosti stará mama (alebo najmladšia dcéra, ktorá získala know-how od starej mamy), ktorá sa starala o hospodárske zvieratá, kŕmila ich, dojila ich a vyrábala syr. Mlieko sa spracovalo surové a plnotučné hneď po dojení. Objem syrárskej formy syra „Sainte-Maure de Touraine“ zodpovedá každodennému objemu mlieka vyprodukovaného jednou kozou, a to približne 2,5 litra mlieka na jeden syr. Syrárne neexistovali, činnosti sa vykonávali v kuchyniach a syry sa dali sušiť ku komínu. Tvar predĺženého polena robí syr krehkým a náročným na manipuláciu, umiestnenie stebla obilnej slamy po dĺžke umožňuje ľahšiu manipuláciu so syrom.

Súčasné výrobné postupy vychádzajú z tejto tradície. Syr sa vyrába mliečnym zrážaním plnotučného a surového mlieka s pridaním malého množstva syridla. Syrenina sa formuje v kužeľovitých syrárskych formách.

Syr „Sainte-Maure de Touraine“ je syr vyrobený výlučne zo surového a plnotučného kozieho mlieka, jemne vyzrážaného, a získava sa z mliečnej syreniny. Vyznačuje sa:

— charakteristickým kužeľovitým tvarom,

— jemnou, čistou, rovnomernou hmotou bielej až slonovinovej farby,

— vláčnou textúrou, ktorá sa vyzrievaním stáva suchšou a drobivou,

— pokrývkou, ktorá sa na konci obdobia zrenia (10 dní) vyznačuje pekne vytvorenou kôrou pokrytou povrchovými plesňami, ktoré sú viditeľné voľným okom,

— steblom obilnej slamy umiestneným po dĺžke syra,

— mliečnou chuťou s arómami sušeného ovocia a rastlinnými tónmi.

Tento syr z kozieho mlieka pochádzal z najchudobnejších pôd provincie Touraine.

Výskyt ílovitých a ílovito-vápencových pôd v zemepisnej oblasti, ktoré sú vhodné na pestovanie krmív a obilnín, podporil poľnohospodársky rozvoj najchudobnejších oblastí vďaka začatiu chovov kôz, zo začiatku v malom množstve, ktorých mlieko bolo určené na výrobu syra pôvodne určeného na domácu spotrebu.

Špecifický tvar syra „Sainte-Maure de Touraine“ spočíva v jeho syrárskej forme pôvodne vyrobenej z vŕbového prútia. Objem syrárskej formy zodpovedá každodennej produkcii mlieka jednej kozy. Tvar predĺženého polena a niekedy lámavá textúra hmoty robí syr krehkým a náročným na manipuláciu, umiestnenie stebla obilnej slamy po dĺžke malo pôvodne praktický význam, čím sa umožnila jednoduchšia manipulácia so syrom a neskôr sa stalo identifikačným prvkom pre spotrebiteľov.

Použitie predĺženej syrárskej formy a vlastnosti mliečnej výroby prispôsobenej rytmu prác na farme, spolu s pomalým odkvapkávaním, poprášením práškovým drevným uhlím a solením plochy po vybratí z formy, ako aj pomer plochy k objemu, dodávajú syru textúru a jemnosť a pri zrení umožňujú použitie flóry zrenia charakteristickej pre syr „Sainte-Maure de Touraine“, vďaka ktorej syr nadobúda svoje chuťové a aromatické vlastnosti.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

https://info.agriculture.gouv.fr/gedei/site/bo-agri/document_administratif-90fe0542-fca1-4d57-af8c-1d9c5d0b6ed4

(1) Ú. v. EÚ L 343, 14.12.2012, s. 1.